Küprose Vabariigi politsei 2014. aastat käsitlevatest andmetest nähtub, et eraldusjoone ebaseaduslik ületamine Küprose põhjaosast valitsuse kontrolli all olevatele aladele vähenes. Selliste eraldusjoone ületuste arv oli 2014. aastal 970, 2013. aastal 1 043, 2012. aastal 1 265 ja 2011. aastal 1 311 . Küprose Vabariigi politsei toob ühe võimaliku põhjusena Küprose majanduskriisist tingitud tööväljavaadete vähenemise ning töötajate ja patrullide arvu suurenemise kooskõlas Küprose Vabariigi politsei strateegilise plaaniga aastateks 2012−2015, et võidelda ebaseadusliku rändega.

UNFICYPi toetusel astuti olulisi samme, et hõlbustada usutalituste tegemist, nagu on märgitud ÜRO peasekretäri 2015. aasta jaanuari aruandes . Usujuhtidele ja jumalateenistustel osalejatele kehtestati mõlemas suunas lihtsamad piiriületusvõimalused.

Küprose Vabariigi ametivõimud ei lubanud 26. veebruaril 2014 Agios Dhometiose piiripunktis üht Küprose türklaste bussi, milles olid ELi kodanikud, valitsuse kontrolli all olevatele aladele. Küprose Vabariik on komisjonile teatanud, et kuigi bussijuhil oli ajutine luba, ei olnud tal määrusega (EÜ) nr 1071/2009 ja riigi seadusega nr 101 (I)/(2001) nõutud veo-ettevõtja tegevusluba. Komisjon on Küprose Vabariigi ametivõimudele juba teatanud, et veo-ettevõtja tegevusluba ei ole vajalik ja seda ei saa nõuda bussiveo-ettevõtjalt, kelle tegevuskohas ELi õigustikku ei kohaldata, ning on oma seisukoha ka avalikuks teinud .

Küprose türgi kogukonna kogutud arvud näitavad valitsuse kontrolli all olevatelt aladelt Küprose põhjaossa liikuvate Küprose kreeklaste piiriületuste arvu suurenemist (838 876) ja Küprose kreeklastele kuuluvate sõidukite piiriületuste arvu suurenemist (281 521). Samuti nähtub neist vastupidises suunas liikuvate Küprose türklaste (1 257 530) piiriületuste arvu vähenemine ja Küprose türklaste sõidukite (484 186) piiriületuste arvu suurenemine. Lisaks ületas eraldusjoone valitsuse kontrolli all olevatelt aladelt Küprose põhjaossa minekuks 1 157 812 välisriigi kodanikku.

Küprose Vabariigilt saadud andmete kohaselt liikus aruandeperioodil valitsuse kontrolli all olevatelt aladelt Küprose põhjaossa 589 906 Küprose kreeklast (aasta varem 520 410) ja 200 562 Küprose kreeklastele kuuluvat sõidukit (aasta varem 183 185) ning Küprose põhjaosast valitsuse kontrolli all olevatele aladele liikus 927 141 Küprose türklast (aasta varem 877 759) ja 346 495 Küprose türklastele kuuluvat sõidukit (aasta varem 323 655) .

Komisjon on pidanud määruse rakendamisega seoses konstruktiivset dialoogi Küprose Vabariigi asjaomaste ametiasutustega, suveräänse baasipiirkonna juhtkonnaga ja Küprose türgi kaubanduskojaga (Turkish Cypriot Chamber of Commerce, TCCoC).

Nõukogu määrus (EÜ) nr 866/2004 ühinemisakti protokolli 10 artiklis 2 sätestatud korra kohta (edaspidi „eraldusjoone määrus”) jõustus 1. mail 2004. Selles määratakse kindlaks tingimused, mille alusel kohaldatakse ELi õiguse sätteid isikute, kaupade ja teenuste liikumise suhtes üle eraldusjoone, mis eraldab seda Küprose Vabariigi ala, mis ei ole valitsuse tegeliku kontrolli all, sellest alast, mis on tema kontrolli all. Kõnealuste õigusnormide mõjususe tagamiseks laiendati nende kohaldamist nimetatud alade ja Ühendkuningriigi idapoolse suveräänse baasipiirkonna vahelise piirini .

Neist 970 ebaseaduslikust rändajast 717 (74 %) taotlesid Küprose Vabariigis rahvusvahelist kaitset ning enamik neist olid süürlased (583).

Ebaseaduslikud rändajad peetakse tavaliselt kinni eraldusjoonel tehtava kontrolli käigus ja lennujaamades, kui nad üritavad Küproselt lahkuda. Rahvusvahelist kaitset taotlevad kolmandate riikide kodanikud tuvastatakse tavaliselt politseijaoskondades, kui nad taotlevad varjupaika.

Küprose Vabariigi politsei hinnang selle kohta, et nad ületasid eraldusjoone valitsuse kontrolli all olevatele aladele saabumiseks ebaseaduslikult, rajaneb samadel kriteeriumidel nagu eelnevatelgi aastatel ehk peamiselt nende dokumentides sisalduval teabel, rändajate ütlustel ja muudel tõenditel.

Küprose Vabariigi politsei analüüsi põhjal saabusid peaaegu kõik ebaseaduslikud rändajad, kes peale eraldusjoone ületust valitsuse kontrolli all olevatelt aladelt tabati, Küprose põhjaossa Türgi territooriumilt.

Küprose türgi kogukond teatas komisjonile, et Küprose põhjaosas tehakse ebaseadusliku rändega võitlemiseks jõupingutusi. 2014. aastal saadud andmete kohaselt ei lubatud erinevates piiripunktides Küprose põhjaossa siseneda 2 160 isikul (kellest kõik saabusid Türgi territooriumilt) ja Küprose põhjaosas tabatud 777 isikut saadeti tagasi Türgi territooriumile, mis oli enne saarele saabumist nende viimane viibimiskoht.

Kahe kogukonna esindajad kohtuvad korrapäraselt ÜRO egiidi all tegutsevas kuritegevust ja kuritegevusega seotud küsimusi käsitlevas tehnilises komitees. Nimetatud komitee laiendusena jätkavad need kaks kogukonda varem loodud kriminaalasjade teabevahetusfoorumiks oleva nn „ühise sideruumi” kasutamist. Hea koostöö tulemusena on algatatud kriminaaluurimisi. Nagu on märkinud ka ÜRO peasekretär, on esimeste Küprose kreeka kogukonda esindavate politseinike määramine kuritegevust ja kuritegevusega seotud küsimusi käsitlevasse tehnilisse komiteesse oluline koostööalane saavutus .

Küprose Vabariigi politsei sõnul on koostöö muude asjaomaste valitsusasutuste ja idapoolse suveräänse baasipiirkonna haldusasutusega väga hea.

Idapoolne suveräänne baasipiirkond

Üldiselt on Küprose põhjaosast idapoolse suveräänse baasipiirkonna kaudu saabuvate ebaseaduslike rändajate arv veidi vähenenud. 2014. aastal peeti pärast eraldusjoone ületamist kinni 9 ebaseaduslikku rändajat. Eraldusjoont ei lubatud ületada 1 301 isikul, kellest enamik olid Türgi kodanikud. Muud välismaalased olid Ameerika Ühendriikide, Venemaa ja Austraalia turistid, kes saabusid Küprose põhjaosa kaudu. Need isikud suunati Küprose Vabariiki sisenemise nõuete kohaselt Agios Dhometiose piiripunkti .

Suveräänse baasipiirkonna ametnike sõnul on nende koostöö Küprose Vabariigiga jätkuvalt suurepärane.

Ebaseadusliku rändega võitlemiseks teeb suveräänse baasipiirkonna politsei piiripunktidest kaugemal juhuslikke riskihinnangule ja luureandmetele tuginevaid patrullkäike. Neid täiendavad suveräänse baasipiirkonna tolli- ja sõjaväeasutuste patrullkäigud.

Pergamose külas ja selle lähistel on mitu n-ö mitteametlikku piiripunkti, mida kasutavad kohalikud elanikud ja talunikud ning mida on eriti raske kontrollida. Nagu eelmistes aruannetes märgitud, põhjustavad need mitteametlikud piiripunktid jätkuvalt probleeme ja tuleks leida sobiv lahendus, mis oleks kooskõlas 2003. aasta ühinemisakti protokolli nr 3 artikli 5 lõikega 2 . Suveräänse baasipiirkonna ametnikud on märkinud, et töötajaid on vajaduse korral võimalik kiiresti saata piirkondadesse, kus toimuvad ebaseaduslikud piiriületused.

2.KAUPADE ÜLEMINEK ERALDUSJOONEST

2.1.Kaupade väärtus

Vastavalt komisjoni määruse (EÜ) nr 1480/2004 artiklile 8 on Küprose türgi kaubanduskoda ja Küprose Vabariigi ametiasutused edastanud kord kuus andmed selliste kaupade liigi, koguse ja maksumuse kohta, mille kohta on väljastatud saatedokumendid. Mõlemad edastavad andmeid kaupade kohta, mis on toodud valitsuse kontrolli all olevatele aladele suveräänse baasipiirkonna juhtkonna kontrolli all olevate Pergamose ja Strovilia piiripunktide kaudu.

Küprose türgi kaubanduskoja andmetel oli saatedokumentidega kaupade koguväärtus 3 911 189 (eelmisel aastal 4 311 615). Need arvud näitavad, et saatedokumentidega kaupade koguväärtus vähenes 2013. aastaga võrreldes 9,3 %.

Küprose Vabariigi esitatud andmete kohaselt suurenes üle eraldusjoone viidud saatedokumentidega kaupade kaubanduslik koguväärtus 3,1 % ehk 3 520 045 euroni. Suurenemine on olnud eriti märgatav plasttoodete, ehitusmaterjalide, alumiinium-/PVC-toodete ja värske kala osas. Sidusrühmad märgivad, et selle suurenemise peamine põhjus on majanduskriisi põhjustatud olukorra stabiliseerumine.

Kuigi kaupade liikumine valitsuse kontrolli all olevatelt aladelt Küprose põhjaossa ei kuulu eraldusjoone määruse reguleerimisalasse, on sellise kaubanduse maht Küprose kaubandus-tööstuskoja andmetel suurenenud ligikaudu 56 % (2013. aasta 799 910 eurolt 2014. aastaks 1 246 930 eurole). Seega moodustab kaupade liikumine valitsuse kontrolli all olevatelt aladelt Küprose põhjaossa 35,4 % vastassuunas toimunud kaubavahetusest (2013. aastal 23,4 %).

Küprose türgi kogukond rakendab jätkuvalt kaubanduskorraldust, milles põhimõtteliselt kopeeritakse eraldusjoone määruses sätestatud piiranguid. Kõnealust korraldust ei järgita siiski järjekindlalt, mis omakorda takistab jätkusuutlike kaubandussuhete loomist. Küprose türklaste sidusrühmad on avalikult teatanud, et selle peamine põhjus on kohalike ettevõtjate kaitsmine.

2.2.Kaubaliigid